[{"text_idx": "#000002", "text": "Random Access Memories yw\u2019r bedwaredd albwm i\u2019r ddeuawd Ffrengig Daft Punk ei rhyddhau. Cyfanwaith hirddisgwyliedig sy\u2019n sicr o gael dylanwad ar gerddoriaeth gyfoes y dyfodol."}, {"text_idx": "#000003", "text": "Ers eu dyddiau cynnar gyda Soma, Virgin ac Ed Banger Records, mae Daft Punk bellach wedi tyfu\u2019n enw cyfarwydd. Gall y samplo diweddar a wnaethpwyd ar un o ganeuon Kanye West, Harder Better Faster Stronger gymeryd peth clod am ledu ymwybyddiaeth o\u2019u cerddoriaeth yn America. Ond nawr, yn berchen ar eu rhif 1 cyntaf yn y siartiau, dyma brawf fod Daft Punk yn llwyddo\u2019i dynnu sylw mwy nag un carfan o gerddoriaeth-garwyr yn unig."}, {"text_idx": "#000004", "text": "Clywn sawl enghraifft o gyd-weithio gyda artistiaid eraill ar yr albwm hon, mae\u2019n siwr taw\u2019r mwyaf adnabyddus ymhlith y rhain fydda Pharrell. Er hynny, stamp Daft Punk yw\u2019r hyn sydd i\u2019w glywed ar Get Lucky a gellir dadlau taw addurn ychwanegol yw\u2019r llais ar y trac yma."}, {"text_idx": "#000005", "text": "Mae\u2019r briodas rhwng Daft Punk a phrif leisydd The Strokes, yn un o brif rinweddau\u2019r albwm. Tra gwahanol yw clywed llais Julian Casablacas yn swnio mor angylaidd. Er fod adlais o riffiau gitar pigog The Strokes i\u2019w clywed ar y trac, mae yna gysondeb lleddf a braf i\u2019r alaw. Dyma sut fydda The Strokes yn swnio pe baent yn perfformio mewn gwyl gerddorol ar y lleuad."}, {"text_idx": "#000006", "text": "Ond er mor ymlaciol yw clywed cynhyrchiad melfedaidd Daft Punk o lais Julian Casablancas, nid y lleisiau yw ffocws y caneuon, ond yn hytrach yr amryw haenau eraill sy\u2019n cyd-blethu i greu brechdan o ddisco hiraethus."}, {"text_idx": "#000007", "text": "Daw\u2019r albwm i ben i gyfeiliant Contact. Yr unig gan ar yr albwm sydd wedi ei hadeiladu o gwmpas sampl, gyda\u2019r brif riff wedi ei thynnu o ga\u0302n grwp o Awstralia, The Sherbs. Er nad oes llais i\u2019w glywed yn ystod y ga\u0302n hon, mae hi\u2019n dweud llawer mwy na\u2019r gweddill. Ma\u2019 hi\u2019n nodi\u2019n glir fod Daft Punk yma i aros."}, {"text_idx": "#000013", "text": "Ani Glass i rif 1"}, {"text_idx": "#000015", "text": "Pang! Antur cerddoriaeth Gruff Rhys"}]